
סוגיית העובדים הזרים בחקלאות

היו"ר יעקב ליצמן:


אני מבקש לפתוח את ישיבת ועדת הכספים. על סדר היום סוגיית העובדים הזרים בחקלאות. אנחנו ממשיכים את הדיון על ההיתרים מ-2001. אני מציין את זה לפרוטוקול כדי שלא יאשימו אותי שאני עושה מחטפים בנושאים מסוימים. התלוננו בפני יושבת-ראש הכנסת בכתב ובעל-פה שאני עושה מחטפים. כעת זה המשך הדיון על החלטות הממשלה ב-2001, ולפני שבוע הטיפול היה עדיין בחיתוליו. 


אני מקדם בברכה את מנכ"ל משרד הפנים שנאות לבוא לכאן ולהשתתף בדיון בנושא הזה. 

ראובן (רובי) ריבלין:


פעם ראשונה שלקואליציה יש רוב בוועדת הכספים, זמנית.

היו"ר יעקב ליצמן:


בדרך כלל הקואליציה מצביעה נגד הממשלה. 

זאב אלקין:


היא סומכת על היושב-ראש ועל עמוד התווך שלה. 

דוד טל:


לכן היא לא מחליפה אותו עד היום. לא רוצים להחליף אותך, אומרים שאתה מצוין. 

זאב אלקין:


האם נקבל תשובות על הנושא שנדון כאן אתמול, על הרשויות המקומיות בצפון?

היו"ר יעקב ליצמן:


אחרי הדיון אתמול ביקשנו ממנכ"ל משרד הפנים להתכונן לענות תשובות גם על כך. 


בדיון הקודם ביקשנו לקבל תשובות בשני מועדים שונים, לאחר שבועיים ולאחר חודש. באותו דיון נאמר שעל-פי החלטת הממשלה צריכים להינתן 26,000 אישורים קבועים. 21,000 חולקו, ואילו עבור 5,000 האישורים הנותרים נדרש חודש ימים עד שיוציאו הברקות. ביקשתי לקבל עדכון ממשרד הפנים ב-15 באוגוסט. לפיכך אנחנו נפגשים היום ומבקשים לשמוע כמה הברקות נשלחו. 

אפרים כהן:


אדוני היושב-ראש, אני מבקש לתקן את הנתונים. על-פי החלטת הממשלה צריכים להינתן 26,000 היתרים. 22,000 היתרים קיימים היום בשטח ו-1,000 עדיין בבירור. היתה החלטה על כניסה של 3,000 עובדים זרים נוספים. היום תקבלו דיווח על כניסה של 3,000 עובדים, לא של 5,000. 

היו"ר יעקב ליצמן:


היות ואני פשרן מאוד ורך-לבב, נדבר על 3,000 עובדים נוספים. האם היו 1,500 הברקות?

יגאל דוכן:


אני מנהל לשכת משרד הפנים בנמל התעופה. 

קריאה:


נעשה הכרות בינך ובין המנכ"ל, עושה רושם שאתה לא מכירים זה את זה. 

היו"ר יעקב ליצמן:


רבותי, המנכ"ל מכהן בתפקידו בקושי שבועיים, ובתוך השבועיים היה 3 חודשים בצפון. מה אתם רוצים?

דוד טל:


אבל יש לו עבר מפואר. היה אמור להכיר אותו קודם לכן. 

היו"ר יעקב ליצמן:


לזכותו ייאמר, אני מציין את זה לפרוטוקול, מעולם לא דחה אותנו. הוא בין המנכ"לים היחידים המופיע כל אימת שמתבקש – איש רציני. הוא יקבל על הראש על מה שצריך, בלי קשר. 

יגאל דוכן:


עד היום הוצאו כ-1,800 הברקות. 

היו"ר יעקב ליצמן:


בכך הסתיים הדיון. מה הבעיה? עכשיו מתחיל דיון? חבר הכנסת שפירא ז"ל אמר לי שבמדינה אחרי שחותמים על הסכם מתחיל משא ומתן. מי רוצה להסביר?

יוסי ישי:


הממשלה החליטה להעמיד לרשות החקלאים 26,000 עובדים. החקלאים זקוקים להרבה יותר, אבל לא משנה. זה כ-50% ממה שהחקלאות צריכה, אבל זאת החלטת הממשלה. הממשלה הקצתה לחקלאים כתבי-אישור, היתרים ל-26,000 עובדים בינואר 2006. היום אנו באוגוסט 2006 וחלק מ-26,000 ההיתרים אינם. אם אומרים שכרגע יש 22,000 או 23,000, משמע שהפער בין זה ובין ה-26,000 זה חקלאים שמחזיקים היתר ואין להם עובד. לכן לא צריך לדבר על 3,000, אלא על השלמה ל-26,000. לא יעלה על הדעת שחקלאי, אחרי שקיצצו לו הכול, ונתנו לו היתר, שזה כמו צ'ק בחתימת ידם, לא יקבל את העובד. 

היו"ר יעקב ליצמן:


אני מבקש לרענן את זיכרוננו, ותתקנו אותי אם אני טועה. בישיבה הקודמת אמרתי שהממשלה אישרה 26,000 היתרים וחסרים 5,000 עובדים – הוא מתקן אותי שזה 3,000 עובדים, ואני נזכר שאכן אמרו כך לפרוטוקול. לא אתווכח על הנתונים. אמרו לי נציגי משרד הפנים שנדרש חודש ימים להוצאת כל ההברקות. לפיכך אני יודע שעד סוף חודש אוגוסט עליהם להשלים את המכסה עד 26,000. האם אדוני חולק על כך?

יוסי ישי:


לא. 

היו"ר יעקב ליצמן:


מר יגאל דוכן אמר שעד לרגע זה, עד 15 באוגוסט יצאו 1,800 הברקות. אני מכבד, תודה רבה, יפה. אמורים להיכנס עוד 1,200 עד 1 בספטמבר, השלמה ל-26,000. אנחנו נעקוב אם אכן זה יקוים. 

ראובן (רובי) ריבלין:


אמרתם שאתם מבררים מה קורה לאותם 1,000 עובדים שלא נמצאים במקומות עבודתם. מתי יסתיים הבירור?

אפרים כהן:


אנחנו עושים את מרב המאמצים. 

ראובן (רובי) ריבלין:


הבירור הזה נמשך כבר 4 שנים. 

היו"ר יעקב ליצמן:


מר יוסי ישי, בחוכמה, הציג את הדרישה נכון יותר: רוצים להגיע ל-26,000 עד 1 בספטמבר, נקודה. זה מקובל עליי. לכן רבותי, נעזוב כעת את כל הבירורים וכאב הראש והספקות. אני מבקש לשמוע את מנכ"ל משרד הפנים כי בסך הכול הוא בעל הבית כאן. בבקשה אדוני.

רם בלינקוב:


אתמול שוחחתי עם מר ששי קציר ואמרתי לו שבעניין הזה, אחרי שהיתה החלטת ממשלה, אנחנו קבלני ביצוע ונבצע את זה בצורה הטובה ביותר. עלינו להגיע לכך שיהיו 26,000. אם למישהו יש בעיה עם קצב הביצוע – אני הכתובת. אין לכם קושי להגיע אליי ואם תהיינה בעיות אני האחראי. 

חיים חבלין:


אני יושב-ראש ועדה חקלאית בערבה התיכונה. בדיון הקודם ישב כאן מר יוסי אדלשטיין, שלא נמצא כעת, והיום הגיע מר יגאל דוכן ודיווח על 1,800. אני מבקש לשאול האם 1,800 זה מספר ההברקות מאז הדיון הקודם לפני שבועיים. מר יגאל דוכן, האם התשובה חיובית?

היו"ר יעקב ליצמן:


עם כל הכבוד, אני חייב להעיר לך שני דברים. אל"ף, מר דוכן לא נמצא בחקירה נגדית אצלך, לכן אתה לא שואל והוא לא עונה לך. אני מכבד את השאלות שלך. אני הכתובת למתן תשובות, לא הוא. בי"ת, אחרי ששמענו כאן הודעה – רבותי, אתם סתם מקלקלים כרגע. אחרי ששמענו הודעה חד-משמעית מהמנכ"ל, חבל על הזמן. אם יש בעיה, מר רם בלינקוב הוא הכתובת. אני בטוח שהכול בסדר. זאת התשובה. 

חיים חבלין:


היו נהלים, שעד היום לא בוטלו, ועובדים לא יכולים להיכנס לארץ. לכן הדיווח הזה לא מדויק. 

היו"ר יעקב ליצמן:


אדוני, אני מקבל את הנתונים כהווייתם, כאמת. אם יש בעיה כלשהי אדוני מוזמן לפנות אל המנכ"ל והוא יבדוק. אני בטוח שהוא יסדר את הדברים בצורה הכי טובה. 

חיים חדד:


יש לי שאלת הבהרה כדי להבין את סיכום הדיון. לכולנו יש היום אישורים ביד אך אין לנו עובדים. ב-1 בספטמבר 2006 לא יקרה שחקלאי יחזיק היתר ביד מבלי שיהיו לו הברקות לחוץ-לארץ או עובדים? 

שלום בן משה:


עם כל הכבוד, אל תטעה את הוועדה, אל תעשה פרשנות כרגע. הדברים נאמרו בבירור. משרד הפנים התחייב שעד סוף החודש תהיינה 3,000 הברקות. בכך יעמדו, זה הכול. 

היו"ר יעקב ליצמן:


לא. אחזור על דברי המנכ"ל. המנכ"ל אמר: אחרי שהממשלה החליטה על 26,000 היתרים, יהיו 26,000. משרד הפנים הוא קבלן הביצוע של הממשלה. אני מצטט את המילים שלו. לכן רבותי, אני לא יודע מה עם 1,000 או 2,000. עד סוף החודש תתמלא המכסה. כדי לסבר את האוזן, אני מבקש לדעת לכמה זמן אתם זקוקים כדי לבצע השלמת המספר ל-26,000. 

אפרים כהן:


22,000 עובדים זרים מועסקים כבר היום בחקלאות. משרד הפנים התחייב להוציא הברקות ל-3,000 נוספים עד סוף החודש. 

היו"ר יעקב ליצמן:


וגם את ה-1,000 הנותרים תסיימו עד אז. 

אפרים כהן:


לא נוכל לסיים את זה, אדוני. אל"ף, היתה מלחמה. 

היו"ר יעקב ליצמן:


רבותי, אני לא נכנס לוויכוח הזה. אני מעביר את העניין למנכ"ל משרד הפנים, שיטפל בזה. הוא רציני, יבדוק אם ניתן או לא. 


תודה רבה. הישיבה נעולה. 

הישיבה ננעלה בשעה 11:55

